text: Foråret lader vente på sig
  04 marts 2016 kl. 06.57
  Det bliver en kølig weekend, hvor det grå og våde vejr fortsætter.
  Fredagen er startet med tåge mange steder, og det kedelige vejr ser ud til at fortsætte hele weekenden, forudser DMI.
  Lørdag starter ud med mulighed for slud eller endda sne, som i løbet af dagen bliver til regn. Samme billede tegner sig for søndag, hvor vejret heller ikke lugter særlig meget af forår: Også denne dag kan vi se frem til overskyet vejr med slud eller sne. Det betyder, at der er risiko for pletvis glatte veje hele weekenden.
  Temperaturen holder sig på eller lige over frysepunktet, og vinden bliver frisk.
  